Lengvarský, Vladimír, dočasne poverený minister zdravotníctva SR (2023-02-09):
Ďakujem pekne. Takže ja si dovolím prečítať to, čo mám od pani ministerky. Či to budem vedieť detailne vysvetliť, o tom neviem, teda o tom nie som presvedčený, ale prečítam odpoveď. Takže, vážená pani poslankyňa, podpora financovania športu z nového programového obdobia 2021 až ´27 je zabezpečená prostredníctvom programu Slovensko 2021 až 2027 nasledovne: V rámci cieľa politiky 4 Sociálnejšia Európa podporíme výstavbu a rekonštrukciu školských športovísk, infraštruktúru typu telocvične, plavárne, viacúčelové športové ihriská, atletické areály, workoutové zóny, ktoré budú slúžiť deťom a žiakom počas vyučovania, ale aj mimo neho na pohybové a športové aktivity na školách, nakoľko ide o aktivity detí a mládeže zamerané na sociálnu inklúziu rôznych skupín znevýhodnených žiakov a zlepšenie prístupu žiakov k vzdelávaniu v iných oblastiach, zvýšenie návykov na disciplínu, podporu zdravého životného štýlu a napomáhajúce prevencii sociálno-patologických javov a radikalizmu. Prioritou aktivity bude zameranie sa na školy bez adekvátnej infraštruktúry pre pohybové aktivity, telesnú výchovu a šport, najmä bez existujúcich telocviční, a to predovšetkým v oblastiach s vysokým počtom žiakov z marginalizovaných komunít a žiakov s iným typom znevýhodnenia vrátane nízkej pohybovej gramotnosti. Realizáciu aktivity budú zastrešovať zriaďovatelia škôl, respektíve samotné školy. Pri budovaní školských ihrísk bude zároveň preferované, aby mimo školského vyučovania boli športoviská v čo najväčšej miere prístupné pre širokú verejnosť všetkých vekových kategórií. Aktivitou sa zabezpečí prístup k elementárnej infraštruktúre čo pre najväčšie množstvo detí a žiakov, čím sa podporí rovnosť príležitostí pre všetky deti aj žiakov bez rozdielu, s rešpektovaním ich individuálnych osobitostí a rozmanitých výchovno-vzdelávacích potrieb. V rámci cieľa politiky 5 Európa bližšie k občanom podporíme investície do regionálnej a miestnej infraštruktúry pre pohybové aktivity a cykloturistiku, na ktoré je vyčlenených 60 mil. eur, a to v mestských oblastiach, ako aj v oblastiach mimo miest. Podpora bude smerovať do nasledujúcich oblastí: rekonštrukcia a výstavba ihrísk, viacúčelových športových areálov, športových a telovýchovných objektov, rekonštrukcia a výstavba športovej infraštruktúry a rekreačných cyklotrás, oddychové miesta, cyklistické stojany, značenie, nabíjacie stanice a podobne slúžiace pre verejnosť, rekonštrukcia a tvorba športovo-oddychových zón, revitalizácia regionálnej športovej infraštruktúry a rekreačných cyklotrás s cieľom aktívneho trávenia voľného času vrátane tvorby architektonických štúdií, propagácia zdravého životného štýlu, monitorovanie využitia regionálnej infraštruktúry zvlášť zo strany detí a mládeže, seniorov, športových organizácií a zdravotne postihnutých ľudí vrátane hodnotenia previazanosti pohybových aktivít so znížením nákladov na zdravotnú starostlivosť, znížením kriminality, zvýšením pracovného nasadenia a zlepšením študijných výsledkov. Na záver: Prepojenie regionálnych aktív cestovného ruchu na existujúce alebo pripravované cykloturistické trasy, sprístupnenie aktív cykloturistickými a inými trasami, ktoré umožňujú udržateľné športovo-rekreačné využitie územia a rozvoj tematických kultúrnych trás regionálneho a nadregionálneho významu vrátane ich značenia a výstavby doplnkovej infraštruktúry na trasách v turisticky významných lokalitách. Prvú výzvu na podporu infraštruktúry pre pohybové aktivity cykloturistiku z cieľa politiky 5 plánuje MIRRI ako gestor týchto opatrení vyhlásiť v treťom kvartáli 2023 a to pre samosprávne kraje, obce a mestá v menej rozvinutých regiónoch. Vážená pani poslankyňa, ďakujem za pozornosť.